CELEX: 32010D0811(02)
Language: bg
Date: 2010-08-10 00:00:00
Title: Решение на Комисията от 10 август 2010 година за създаване на експертна група по интернет на нещата

11.8.2010   
            
            
               BG
            
            
               Официален вестник на Европейския съюз
            
            
               C 217/10
            
         РЕШЕНИЕ НА КОМИСИЯТА
   от 10 август 2010 година
   за създаване на експертна група по интернет на нещата
   2010/C 217/08
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               В съответствие със съобщението на Комисията, озаглавено „Интернет на нещата — план за действие за Европа“ (наричано по-долу „съобщението“), от голямо значение е да се въведе механизъм на европейско равнище с множество участници за съветване на Комисията относно формулирането на стратегията на ЕС, която да се следва при осъществяването на различните мерки, посочени в съобщението.
            
         
               (2)
            
            
               Поради това е необходимо да се създаде експертна група в областта на интернет на нещата и да се определят задачите и структурата ѝ.
            
         
               (3)
            
            
               Групата следва да улесни диалога между заинтересованите страни.
            
         
               (4)
            
            
               Групата трябва да съставена от организации с компетентност в областите на правото, икономиката и технологиите, тъй като те са от значение за интернет на нещата. Тези организации могат да са промишлени и търговски сдружения, европейски организации по стандартизация, международни партньори, организации на потребители и на гражданското общество, научноизследователски организации и академични институции, както и наблюдатели от държавите-членки на ЕС и от заинтересовани институции на ЕС, като например Комитета на регионите и Европейския икономически и социален комитет.
            
         
               (5)
            
            
               Следва да бъдат предвидени правила за оповестяване на информация от страна на членовете на групата, без да се накърняват правилата на Комисията относно сигурността, изложени в приложението към Решение 2001/844/ЕО, ЕОВС, Евратом на Комисията (1).
            
         
               (6)
            
            
               Личните данни, свързани с членовете на групата, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (2).
            
         
               (7)
            
            
               Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,
            
         ПРИЕ НАСТОЯЩОТО РЕШЕНИЕ:
   Член 1
   Предмет
   Считано от деня на публикуването на настоящото решение в Официален вестник на Европейския съюз, се създава експертна група по интернет на нещата, наричана по-долу „групата“.
   Член 2
   Задачи
   Задачите на групата са:
   
               а)
            
            
               да съветва Комисията относно най-добрия начин за справяне с техническите, правните и организационните предизвикателства на европейско ниво;
            
         
               б)
            
            
               да осъществява обмен на опит и добри практики и да събира становища в устна или писмена форма в рамките на група от множество заинтересовани страни, включително извън ЕС при необходимост;
            
         
               в)
            
            
               да допринася за създаването на споделена визия за развитието и внедряването на интернет на нещата в рамките на Програмата в областта на цифровите технологии за Европа — водеща инициатива по стратегията „Европа 2020“.
            
         Член 3
   Консултации
   1.   Комисията може да провежда консултации с групата по всякакви въпроси, които счита за важни във връзка с развитието на интернет на нещата в Европа, като същевременно насърчава нейните членове да предлагат допълнителни теми за обсъждане.
   Член 4
   Членство и назначаване
   1.   Групата е в състав от не повече от 45 членове.
   2.   Членовете трябва да са организации с компетентност в областите на правото, икономиката и технологиите, тъй като те са от значение за интернет на нещата.
   3.   Комисията подбира известен брой организации, които трябва да определят своите представители, както и заместници на тези представители.
   4.   Членовете на групата остават на длъжност, докато бъдат заменени или докато изтече мандатът им.
   5.   Членовете, които вече не са способни да участват ефективно в обсъжданията на групата, които подадат оставка или които не отговарят на условията, определени в параграф 3 от настоящия член или в член 339 от Договора за функционирането на Европейския съюз, могат да бъдат заместени за остатъка от мандата им.
   6.   Имената на членовете се публикуват в регистъра на експертните групи.
   7.   Имената на членовете се събират, ползват и публикуват в съответствие с Регламент (ЕО) № 45/2001.
   Член 5
   Функциониране
   1.   Групата се председателства от представител на Комисията.
   2.   Със съгласието на Комисията могат да се създадат подгрупи, които да разглеждат конкретни въпроси въз основа на предоставен от групата мандат. Такива подгрупи се разпускат веднага след изпълнението на своя мандат.
   3.   Представителят на Комисията може да покани ad hoc външни експерти или наблюдатели, които имат специална компетентност по въпрос от дневния ред, за участие в работата на групата или на подгрупа. Освен това представителят на Комисията може да дава на лица и организации статут на наблюдател.
   4.   Членовете на експертни групи и техните представители, както и поканените експерти и наблюдатели трябва да спазват задълженията за професионална тайна, както са определени в Договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС съгласно приложението към Решение 2001/844/ЕО, ЕОВС, Евратом на Комисията. В случай че те не спазват тази разпоредба, Комисията може да предприеме всички подходящи мерки.
   5.   Комисията осигурява секретарските услуги. Други длъжностни лица на Комисията, проявяващи интерес към разискванията, могат да участват в заседанията на групата и нейните подгрупи.
   6.   Групата приема свой процедурен правилник въз основа на стандартния процедурен правилник за експертните групи.
   7.   Комисията публикува информация относно дейностите, извършвани от групата, или чрез нейното включване в регистъра, или чрез връзка от регистъра към специализиран уебсайт.
   Член 6
   Разходи за заседанията
   1.   Участниците в дейностите на групата не получават възнаграждение за извършените от тях услуги.
   2.   Пътните и дневните разходи на участниците в дейностите на групата се възстановяват от Комисията в съответствие с действащите в Комисията разпоредби.
   3.   Посочените разходи се възстановяват в рамките на годишния бюджет, отпуснат на групата от компетентните отдели на Комисията.
   Член 7
   Приложимост
   Настоящото решение се прилага до 31 декември 2012 г.
   Член 8
   Настоящото решение влиза в сила в деня след публикуването му в Официален вестник на Европейския съюз.
   
      Съставено в Брюксел на 10 август 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 317, 3.12.2001 г., стр. 1.
   
      (2)  ОВ L 8, 12.1.2001 г., стр. 1.